Something Beautiful (אלבום של מיילי סיירוס)

***Something Beautiful*** (בעברית: "**מַשֶּׁהוּ יָפֶה**") הוא אלבום האולפן התשיעי של הזמרת-יוצרת האמריקאית מיילי סיירוס. האלבום ייצא לאור ב-30 במאי 2025, על ידי חברות התקליטים קולומביה רקורדס וסמיילי מיילי בע"מ.

## רקע והכרזה
בראיון למגזין הרפרס בזאר בנובמבר 2024, חשפה סיירוס שהיא עובדת על אלבום ויזואלי חדש בשם *Something Beautiful*. אשר בהשראת האלבום *[[The Wall]]* (1979) של פינק פלויד, היא תיארה את התקליט כאלבום ויזואלי שמרכזו את הנושא של "ריפוי". סיירוס החלה לפרסם את אלבומה הקרוב ב-17 במרץ 2025, על ידי עדכון הוויזואליה שלה במדיה החברתית ובאתר האינטרנט שלה, כמו גם לפרסם את הפרויקט באמצעות פוסטרים ברחבי העולם.

ב-24 במרץ 2025 סיירוס הכריזה על האלבום, שייצא ב-30 במאי 2025 ושיכלול 13 שירים. סיירוס שיתפה את עטיפת האלבום באינסטגרם: תצלום דיוקן עדין שלה עם כיסוי ראש מקריסטלים של המעצב טיירי מוגלר משנת 1997. על פי דבריה, האסתטיקה החזותית של האלבום מודגשת במיוחד ומשקפת סגנון נועז. יום לאחר מכן, סיירוס שיתפה את הקדימון הראשון לאלבום וציינה כי הגרסה הוויזואלית של האלבום תוקרן בבתי הקולנוע ביוני 2025. האלבום הוויזואלי בוים על ידי סיירוס עצמה, והוא מתואר כחוויה ויזואלית ייחודית המונעת על ידי פנטזיה. הקדימון מתאר את הפרויקט כ"אופרת פופ חד-פעמית" ומציג את סיירוס כשהיא מסתובבת באתרי צילום, מדרגות ואולפנים, לבושה בבגדים של מוגלר, אלכסנדר מקווין וז'אן-פול גוטייה. באירוע האזנה שנערך בספוטיפיי בניו יורק, סיירוס אמרה שזהו "האלבום הטוב ביותר שלי, וגם ההומואי ביותר שלי".

ב-16 באפריל 2025 הוכרז שהאלבום הוויזואלי יוקרן בבכורה עולמית בפסטיבל טרייבקה ב-6 ביוני, ויעלה לאקרנים ברחבי ארצות הברית ב-12 ביוני. האלבום הוויזואלי בוים ונכתב במשותף על ידי סיירוס, ג'ייקוב ביקסנמן, ברנדן וולטר והופק על ידי פאנוס קוסמטוס. לאחר ההקרנה בפסטיבל, סיירוס תקיים שיחה עם הקהל. הסרט מתואר כ"אופרת פופ ייחודית מהדמיון של סיירוס". הסרט מחולק לשלוש "מערכות" וכולל הופעות באולפן וקליפים ב"סגנון פרסומות לבשמים". הסיבה שהאלבום והסרט לא יצאו יחד היא בעיקרה לוגיסטית ותעשייתית - תאריכי הקרנה ועומסים בבתי קולנוע.

ב-19 במאי 2025 סיירוס חשפה את רשימת השירים המלאה של האלבום. באלבום משתתפות אורחות מיוחדות: דוגמנית העל נעמי קמפבל והזמרת בריטני הווארד.

ב-19 בספטמבר סיירוס הוציאה את השיר "Secrets" במסגרת מהדורה מחודשת ודלוקס של האלבום. בשיר משתתפים לינדזי בקינגהאם ומיק פליטווד מלהקת פליטווד מק, והוא כולל סאונד המזכיר את הלהקה בשנות ה-80. שיר נוסף במהדורה, "Lockdown", כולל שיתוף פעולה עם דייוויד ביירן מלהקת Talking Heads.

## הרכב והפקה
האלבום מורכב משלושה עשר שירים והופק על ידי סיירוס ושון אוורט, שלדברי סיירוס, "לכולם יש מקום מיוחד בליבה". עטיפת האלבום היא צולמה על ידי גלן לוצ'פורד וכוללות את סיירוס עטופה בהוט קוטור ארכיוני של טיירי מוגלר משנת 1997, שתוארה כ"הנהון בולט" לסיפור האסתטי והוויזואלי ה"נועז" של האלבום.

האלמנט הוויזואלי של הפרויקט נוצר קודם, היא רצתה ליצור גרסה מוזיקלית לסרט "מנדי" של הבמאי פנוס קוסמטוס. קוסמטוס דחה את הרעיון המקורי, אך הביע עניין לעבוד איתה על משהו אחר, וכך התחיל הפרויקט. סיירוס רואה את פנוס כבמאי חזון, ואת שון אוורט כמאסטר של סאונד, שניים מהאנשים הכי טובים בתחומם לדבריה. אוורט אחראי לאיכות ההקלטה הקולית באלבום, דרך עבודה סונורית מאוד מדויקת.

במהלך תהליך הפקת האלבום, סיירוס הרגישה שהיא עובדת יותר מדי על הפרויקט, ושאם תמשיך לשנות, התוצאה רק תידרדר. חלק מהשירים לא הספיקו להיכנס לאלבום המקורי, ולכן ישוחררו במהדורה מורחבת (דלוקס). הסרט הנלווה לאלבום, שביים פנוס קוסמטוס, נועד להיות פרויקט אמנותי קטן אך הפך יקר ומוקפד, בהתאם לסטנדרטים שלה. היא סיפרה שהאלבום הוא האחרון שבו תשקיע כל כך הרבה אנרגיה ומאמץ בהפקה ובהפצה.

### רצועות
רוב השירים באלבום ארוכים ומתפתחים לאט, עם סולואים של סקסופון, קטעי דיבור ואלמנטים של "בניית עולם". הטקסטים נעים בין ביטויים כלליים של סוף העולם לבין מוטיבים רומנטיים. חלקו השני של האלבום נוטה למוזיקה אלקטרונית ודאנס, עם סינתיסייזרים "המזכירים את הסצנה הגאה של שנות ה-80". לדעתה, המעברים בסרט טובים יותר מבאלבום, והיא במיוחד אוהבת את הקלים של המעבר הראשון.

"Prelude" מהווה פתיחה רעיונית לאלבום ומתבצע בפורמט של ספוקן וורד, בליווי תזמורת מתעצמת וצילומי צללים על פרחים. בטקסט של "Prelude", סיירוס משתפת הרהורים אקזיסטנציאליים תוך כדי קריינות פיוטית. הקליפ מסתיים בצילום דרמטי של סיירוס מביטה למצלמה, חובשת את כיסוי הראש מקריסטלים של מוגלר מהעטיפה של האלבום ואומרת בסיום הקליפ: "היופי שנמצא לבד הוא תפילה המשתוקקת להישמע".

ברצועה "Something Beautiful", סיירוס נכנסת למחסן כשהיא לבושה במעיל פרווה ירוק ושרה בלדת רוק מתקדם עם קטעי נשיפה וגיטרות חשמליות מעל בייסליין. בשיא של הקליפ, פנסים מתפוצצים וגשם יורד על סיירוס והלהקה שלה. סיירוס סיפרה שהיא כתבה את השיר במקור לביונסה, אך החליטה לשמור אותו לעצמה.

בשיר "End of the World" משולבים כלי מיתר חיים, גלוקנשפיל ואקורדים בסגנון להקת אבבא, ודורג במקום השישי ברשימת עשרת השירים הטובים ביותר לשנת 2025 של מגזין *[[USA Today]],* נכלל ברשימת 25 השירים הטובים ביותר לשנת 2025 עד כה של מגזין לוס אנג'לס טיימס, וברשימה של סלייט.

הרצועה "More to Lose" מבוצעת בסגנון בלדה רגשית עם פסנתר, גיטרות וכלי מיתר. סיירוס שיתפה שהשיר הוקלט בטייק אחד, כדי לשמר את התחושה הסיפורית והרגשית שבו והדגישה שלא רצתה שהשיר יהיה מושלם, אלא "יפה ורגשי".

השיר "Walk of Fame" (באורך שש דקות) כולל קולות רקע עוצמתיים של בריטני האוורד ומערב השפעות של ליידי גאגא ודונה סאמר. הוא נכתב במקור על ידי בן זוגה מקס, חבר בלהקת Lily with Two Eyes. השיר נקרא במקור "Gabba Ghoul", נכתב באיירסטרים של מיילי, והיא רצתה אותו, אך מקס סירב בתחילה. לאחר שהשיר לא נכנס לאלבום של הלהקה, סיירוס לקחה אותו, שילבה בו את בריטני הווארד, ויצרה גרסה שונה לחלוטין.

השיר "Every Girl You've Ever Loved" מוגדר כהמנון פמיניסטי עם השפעות מתרבות הנשף וקטע ספוקן וורד של נעמי קמפבל. השיר "Reborn" כולל בסים, כלי מיתר וקולות המזכירים מזמורים גרגוריאניים. השיר "Give Me Love" חותם את האלבום ומתאר מסע אנושי מגן עדן לגיהנום, בהשראת הציור "גן התענוגות הארציים" של הירונימוס בוש.

## קידום
ב-17 במרץ 2025 סיירוס החלה לרמוז על עידן מוזיקלי חדש ואפל יותר תחת השם *Something Beautiful*. תמונות ויזואליות חדשות הופיעו באתר ובחשבונות המדיה החברתית שלה, וגם על פוסטרים ברחבי ארצות הברית, שעליהם הופיעה הכתובת *Something Beautiful*. בתמונה בשחור-לבן שהפכה לתמונת הפרופיל שלה, סיירוס מופיעה עם כיסוי ראש אוונגרדי ופניה מוחשכות לחלוטין.

ב-25 במרץ, סיירוס שיתפה את הקדימון הראשון לאלבום. ב-31 במרץ סיירוס שחררה שני שירים ראשונים מתוך האלבום: השיר "Prelude" ושיר הנושא "Something Beautiful". באותו היום, סיירוס הכריזה על הסינגל הבא מהאלבום, שנקרא "End of the World". השיר ייצא ב-3 באפריל 2025. בקליפ של השיר, סיירוס מופיעה על במה בגוון כתום, לבושה בשמלת מיני ירוקה מנצנצת, עם תסרוקת בלונדינית מפוארת, ומבצעת את השיר בליווי להקתה.

ב-9 במאי 2025 סיירוס הוציאה את השיר "More to Lose", הרביעי מתוך האלבום. לפני צאת הסינגל, סיירוס פרסמה טיזרים ברשתות החברתיות, כולל קטעים בשחור-לבן ביוטיוב ובאינסטגרם.

ב-19 במאי 2025 סיירוס שיתפה טיזר בן 23 שניות מתוך הסרט הקצר הנלווה לאלבום, בו נשמע שיר בשם "Easy Lover".

ב-27 במאי 2025, סיירוס קיימה הופעה פרטית במלון Chateau Marmont בלוס אנג'לס לכבוד צאת האלבום. ההופעה אורגנה על ידי טיקטוק והוזמנו אליה מעריצים שמיילי גילתה בטיקטוק בעצמה.

## הערכה ביקורתית

כמה מהביקורות מהללות את האלבום כיצירה אמנותית שאפתנית, מורכבת וייחודית, הממשיכה את דרכה של סיירוס כאמנית חסרת גבולות ז'אנריים. מבקרים אלו מציינים לטובה את הגיוון הסגנוני הרחב: חיבורים בין נשמה, אינדי רוק, דיסקו, פופ מתקדם, פולק, סינת'-פופ אייטיזי ולעיתים אף נגיעות ג'אז-רוק, ואת ההפקה הקולנועית המוקפדת. סיירוס מתוארת כיוצרת פוסט-ז'אנרית הפועלת לפי אינטואיציה אמנותית ולא לפי נוסחאות מסחריות, עם חזון מוזיקלי עצמאי שמתרחב מעבר לציפיות מהפופ המרכזי. היא נעזרת בנבחרת מוזיקאים יוצאי אינדי-רוק מהשורה הראשונה, אשר יחד עמה יוצרים מרקם סונורי עשיר ומורכב. מבקרים משבחים במיוחד את שני הסינגלים הפותחים, "Prelude" ו-"Something Beautiful", על העיבודים המורכבים, הבחירות האסתטיות הלא שגרתיות, והביצועים הקוליים שמדגישים את האלטו המחוספס של סיירוס, קול שנע בין אינטימיות חרישית לאקספרסיביות תיאטרלית.

עם זאת, לצד ההערכה לאומץ האמנותי, מופיעה ביקורת חריפה על האופן שבו הרעיונות מתממשים בפועל. לפי פיצ'פורק, האלבום מנסה להציג עצמו כאלבום קונספט, אך בפועל אין לו נרטיב ברור, ותחושת הכיוון בו מעורפלת. חלק מהשירים סובלים מהפקה עודפת, כתיבה קלישאתית ולעיתים מביכה, ומתחושת עומס רעיוני שאינה מתגבשת לכדי אמירה. המבקרים מציינים שהתוצאה לעיתים מרגישה יותר כמו קולאז' של רעיונות מוזיקליים, מאשר יצירה מגובשת.

הגרדיאן רואה באלבום פרויקט יומרני שאינו עומד בציפיות שהציבה סיירוס עצמה, לא מבחינת פסיכדליה ולא מבחינת עומק תרבותי. גם הטלגרף מותח ביקורת חריפה, ומכנה את האלבום "מפוזר, לא נגיש, ואמנותי מדי", תוך טענה שסיירוס מתפתה לרעיונות ניסיוניים שלא מצליחים להתממש כהלכה או להתחבר למאזינים. בנוסף, מציינים את העדרם של להיטים מובהקים שיכולים לעגן את האלבום מבחינה פופולרית.

ביקורת נוספת נוגעת לפער שבין הכוונה לבין הביצוע: סיירוס אולי שואפת לחדש ולהתנסות, אך האלבום משדר לעיתים תחושת העמדת פנים אמנותית, כאילו מה שחשוב הוא הסימבוליקה והאסתטיקה החיצונית (כולל קליפים מושקעים ומרומזים), יותר מאשר חוויה מוזיקלית אותנטית. עבור חלק מהמבקרים, האלבום מצליח לעמוד בזכות עצמו, אך אחרים רואים בו מוצר מתוסבך מדי, עם עומס רעיוני, טקסטים שנשמעים כמו ניסוחים שנועדו לחרוז ולא לומר, וחוסר במוקדי משיכה ברורים לקהל הרחב.

### רשימות סוף שנה
האלבום נכלל ברשימה "50 האלבומים הטובים ביותר של שנת 2025 עד כה" של מגזין בילבורד. השיר "End of the World" מתוך האלבום הצליח להתברג ברשימות סוף-שנה של ארגונים ומגזיני תרבות רבים; מקום 6 ב-*[[Paste|USA Today]]*, ונכלל במגזינים של סלייט ולוס אנג'לס טיימס.

## רשימת רצועות

## מיקומי שיא

## היסטוריית יציאות לאור

## קישורים חיצוניים

## הערות שוליים

קטגוריה:אלבומי מיילי סיירוס
קטגוריה:אלבומים באנגלית
קטגוריה:אלבומי קונספט
קטגוריה:אלבומים חזותיים
קטגוריה:אלבומי חברת קולומביה רקורדס
קטגוריה:אלבומי חברת פארקווד אנטרטיינמנט